Here is a page extracted from Wikipedia that may contain CSS, HTML, and a lot of unformatted text.

Title: Baixo Campo
Content: O Baixo Campo (Baix Camp en catalán) ye una comarca de Catalunya, una d'as tres que formaban l'antigo Campo de Tarragona. Muga a l'este con a mar Mediterrania, a l'ueste con o Priorato y Ribera d'Ebro, a lo norte con a Cuenca de Barberán y a lo nord-este con l'Alto Campo y o Tarragonés

Cheografía y medio fisico 
O Baixo Campo tien una superficie de 697,07 km² en a que viven mas de 150.000 habitants entre os suyos 14 municipios, estando Reus a suya capital y prencipal centro d'actividat comercial. A comarca s'estendilla dende a mar Mediterrania, a on se troba atro d'os prencipals centros comercials y toristicos, Cambrils, dica las sierras de Prades, Pratdip, la Llabería y l'Argentera en a parti interior d'a comarca.

O clima ye suau mediterranio, encara que tien influencias d'a plana, mas que mas en hibierno, habendo-ie bel nevazo de cuan en vez. Con tot y con ixo a temperatura meyana ye de 15,5 °C en Cambrils, de 16,5 °C en Reus y una mica mas baixa en as montanyas interiors de Prades, 12 °C.

Son tipicos en hibierno y agüerro lo Seré (aire de ponient, xuto y cerenyo) u o Mestral (cierzo que baixa por a val d'Ebro) y en verano a Marinada (aire que bufa d'a mar ta la tierra). A estación de l'anyo con mas plevias ye l'agüerro, con un 40% d'as precipitacions anyals y dimpués a primavera con un 30%.

Economía 
Os prencipals cautivos agricolas d'a comarca son as avellaneras (D.O. Avillana de Reus), a vinya (D.O. Vin de Tarragona) y as oliveras (D.O. aceite d'oliva de Siurana). Os cautivos de regano no son tradicionals anque s'han feito mas populars en as zagueras decadas con a creyación de l'entibo de Riudecanyes.

D'atra man tamién son importants l'avicultura con belas dos mil explotacions y a pesca mas que mas en os puertos de Cambrils y l'Hospitalet de l'Infant. Amás istos lugars, en estar costers, son os prencipals centros toristicos d'a comarca.

Demografía 

Baixo Campo